Grupul Statuar "Școala Ardeleană" a fost repus pe soclu. Primarul Emil Boc a anunțat că până la urmă rațiunea a învins și că Grupul Statuar "Școala Ardeleană" a fost repus pe soclu, "așa cum a fost și așa cum trebuie să fie".
"Decizia inițială a proiectantului a fost aceea de amplasare la soclu. Acum, după ce am obținut toate aprobările necesare și după decizia administrativă pe care am luat-o, Grupul Statura "Școala Ardeleană" este reamplasat pe soclu. Încă nu este finalizată toată lucrarea dar acum putem vedea cum va arăta toată lucrarea. Urmează să se intre în etapa de șlefuire și de rafinare a pietrei adusă pentru soclu. Vor fi două reflectoare care vor ilumina statuia pe timp de noapte și va fi amplasată o piatră care va marca numele în latină a Grupului Statuar "Școala Ardeleană". Orașul arată respectul cuvenit față de istorie, spiritul transilvănean, spiritul românesc. Până la urmă mesajul în spatele acestui demers a fost de a arăta că ne prețuim înaintașii și că noi, cei din Transilvania, nu am fi fost ceea ce suntem azi dacă nu am fi avut înaintași precum Horea, Cloșca și Crișan, Avram Iancu, Petru Maior, Gheorghe Șincai, Samuel Micu, Simion Bărnuțiu și mulți alți corifei ardeleni care au luptat pentru identitate națională. Mesajul nostru a fost să trăim în pace, egalitate și prosperitate cu ceilalți care locuiesc aici în spațiul transilvănean. Întotdeauna am dorit să trăim împreună dar nu într-un regim de subordonare, subjugare cum a fost de la anul 1000 și până în 1918. De aceea merită să arătăm tuturor românilor că spiritul transilvănean nu a fost învins niciodată și că la un moment dat, separat, pe calea luptei armate conduse de Horea, Cloșca și Crișan sau Avram Iancu, sau pe calea luptei intelectuale la 1848 intelectualitatea s-a unit cu lupta poporului și au pregătit terenul pentru constituirea statului național unitar român de la 1918. Noi nu suntem împotriva cuiva aici, noi nu amplasăm pe soclu acest grup statuar împotriva cuiva. A fi patriot înseamnă să-ți prețuiești ce ai tu mai bun în națiunea ta, să arați că poți fi la fel de bun, de demn într-o Europă comună, ca și celelalte naționalități, împreună cu ele, nu împotriva lor.
A fi patriot înseamnă să-și respecți valorile tradiționale și în egală măsură mândru că ești transilvănean, român și european împreună cu celelalte naționalități și nu împotriva lor", a transmis Emil Boc. El a anunțat că până la sfârșitul lunii martie întreg ansamblul al străzilor din centru vor fi finalizate.